นายกรัฐมนตรี พบปะชาวจังหวัดสระบุรี ย้ำผลักดันการพัฒนาด้วยการเชื่อมโยงทุกภาคส่วนพร้อมฝากกำนัน ผู้ใหญ่บ้าน ช่วยชี้แจงประชาชนงดเผาพื้นที่เกษตรลดปัญหาฝุ่นละออง
นายกรัฐมนตรี พบปะชาวจังหวัดสระบุรี ย้ำผลักดันการพัฒนาด้วยการเชื่อมโยงทุกภาคส่วน พร้อมฝากกำนัน ผู้ใหญ่บ้าน ช่วยชี้แจงประชาชนงดเผาพื้นที่เกษตรลดปัญหาฝุ่นละอองพลเอก ประยุทธ์ จันทร์โอชา นายกรัฐมนตรี พร้อมด้วยพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายกฤษฎา บุญราช รัฐมนตรีว่าการกระทรวงเกษตรและสหกรณ์ พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อมและหัวหน้าส่วนราชการ ชมสวนพฤกษศาสตร์พุแค “สวนพฤกษศาสตร์แห่งแรกของประเทศ” ตัวอย่างโครงการป่าในเมือง “สวนป่าประชารัฐเพื่อความสุขของคนไทย”ทันทีที่เดินทางถึงได้เยี่ยมชมสินค้าโอทอป ชิม ชอป อาหารอย่างอร่อย โดยมีนักเรียน ซึ่งเป็นมัคคุเทศน์น้อยคอยแนะนำข้อมูล นายกรัฐมนตรีกล่าวพบปะกับประชาชนที่มาให้การต้อนรับ ตอนหนึ่งว่า รู้สึกดีใจที่ได้ลงพื้นที่และได้รับการต้อนรับ และได้กำลังใจจากประชาชนในพื้นที่ ทำให้ตนเองมีกำลังใจในการปฎิบัติหน้าที่จนหมดหน้าที่รัฐบาล ซึ่งจะทำงานที่เหลืออยู่อย่างดีที่สุด สำหรับการพัฒนาจังหวัดสระบุรี นายกรัฐมนตรี เน้นย้ำการเชื่อมโยง ทั้งภาคการท่องเที่ยว การเกษตร และอุตสาหกรรม ผ่านโครงการพัฒนาโครงสร้างพื้นฐาน ในช่วงหนึ่งนายกรัฐมนตรี ชี้แจงปัญหาฝุ่นละอองขนาดเล็ก ที่เกิดขึ้นทั่วโลก ไม่ใช่แค่ประเทศไทย บางประเทศมีระดับค่าที่สูง ปัญหาที่เกิดขึ้นในขณะนี้ ขึ้นอยู่กับปัจจัยต่างๆในแต่ละวัน เช่นเรื่องของสภาอากาศ ช่วงเวลาและสภาพการจราจร และช่วงที่นั่งเฮลิคอปเตอร์ จาก กทม.มาถึงสระบุรี พบว่า ยังมีการเผาในพื้นที่เกษตร จึงต้องฝากผู้นำท้องถิ่น ชี้แจงทำความเข้าใจเกษตรกร ในการให้ความร่วมมือลดการเผา ลดผลกระทบลง นอกจากนี้ ประสานประเทศเพื่อนบ้าน เพื่อลดปัญหาฝุ่น ควันด้วย